text: Vejle kæmper videre: Vi vil have politiskolen
  17 juni 2016 kl. 14.38
  Vejles viceborgmester er glad. Han og byen er nemlig stadigvæk med i kampen om den nye politiskole.
  Glæde i Vejle i dag. Byen har fået besked om, at den nye vestdanske politiskole måske har en fremtid i Vejle.
  Kommunens forslag om at bruge den tidligere sygeplejeskole til politiskole er åbenbart så god, at Vejle overlevede dagens grovsortering. Og det vækker glæde hos viceborgmesteren, som ikke er i tvivl om, at det ville være en stor sejr for Vejle at få politiskolen til byen.
  - Det ville betyde meget. Det ville være med til at kaste yderligere fokus på Vejle, og det ville gøre Vejle som studieby til et endnu stærkere brand end det er i dag, viceborgmester Søren Peschardt (S) til TV SYD.
  Og hvis man spørger Søren Peschardt, så er der ikke noget at sige til, at Rigspolitiet kan se muligheder i den gamle sygeplejeskole. Skolen har ifølge ham mange kvaliteter.
  - Noget af det de faldt for her, var terrænets størrelse. Muligheden for at etablere en løbebane, muligheden for at etablere en forhindringsbane, hundetræningsbane og så videre. Der er bare rigtig mange muligheder på det her sted, siger viceborgmester Søren Peschardt (S) til TV SYD.
  Det er først til efteråret, at det bliver besluttet, hvor den nye politiskole skal ligge.
  